Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Асоцијација за згрижување и домување на бездомни животни Бездомни Животни Без Граници Скопје, поднесена против Решението на Министерството за внатрешни работи, по предметот Барање за пристап до информации од јавен карактер, на 03.03.2023 година го донесе следното

**Р Е Ш Е Н И Е**

1. Жалбата изјавена од Асоцијација за згрижување и домување на бездомни животни Бездомни Животни Без Граници Скопје, поднесена против Решението на Министерството за внатрешни работи бр.16.1.2-133/2 од 16.02.2023 година, заведена во Агенцијата под бр.08-96 на 27.02.2023 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Министерството за внатрешни работи рег.бр.16.1.2-133/2 од 16.02.2023 година**СЕ ПОТВРДУВА**.

**О Б Р А З Л О Ж Е Н И Е**

Како што е наведено во Жалбата Асоцијација за згрижување и домување на бездомни животни Бездомни Животни Без Граници Скопјена 30.01.2023 година, преку електронска пошта поднела Барање за пристап до информации од јавен карактер до Министерството за внатрешни работи, со кое побарала по е-маил да и следната информација:

„1. Дали лицето С.Г. од Штип поседува дозвола за користење на огнено или ловечко оружје?

1. Доколку поседува, Ве молиме за информација за тоа од кога поседува дозвола и за типот на оружје во негова сопственост“.

Постапувајќи по Барањето на Барателот, Имателот на информации во врска со ова Барање донел Решение бр.16.1.2-133/2 од 16.02.2023 година, со кое се одбива барањето на Барателот.

Со Решението е одбиено барањето со образложение дека: „...Барањето на барателот Асоцијација за згрижување и домување на бездомни животни Бездомни Животни Без Граници Скопје се одбива бидејќи согласно член 6 став 1 алинеа 2 од Законот за слободен пристап до информации од јавен карактер (Службен весник на РСМ бр. 101/2019) бараната информација претставува исклучок од слободен пристап до информации, односно бараната информација е личен податок чие откривање би значело повреда на заштитата на личните податоци ......Министерството за внатрешни работи, Одделот за односи со јавност и стратешки прашања при донесување на ова Решение .....го спроведе задолжителниот “Тест на штетност“ со рег. Бр. 16.1.2-133/3 утврдувајќи дека со давањето на бараната информација ќе има последици врз работењето на Министерството...“.

Незадоволен од наведеното Решение, Барателот на информации на 27.02.2023 година поднесе Жалба до Агенцијата, заведена во архивата на Агенцијата под бр.08-96. Во Жалбата е наведено дека: „Информацијата ја побаравме во контекст на тековните случувања, односно по пријава на граѓанин на ден 29.01.2023 во СВР Штип дека лицето С.Г. пукало и го усмртило неговиот домашен миленик...“

Агенцијата со електронски допис бр.08-96 од 28.02.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Истиот ден, на 28.02.2023 година Имателот на информации до Агенцијата по електронски патдостави Одговор на Жалба, заведен во Агенцијата под бр.08-96. Со Одговорот на жалба, Имателот на информации останува во наводите на оспореното Решение. Во прилог го достави: Решението за одбивање на пристап на бараната информација заведен под рег. Бр. 16.1.2-133/2 од 16.02.2023 година; Тестот на штетност заведен под рег.бр. 16.1.2-133/3 од 16.02.2023 година и Одговорот на СВР Штип заведен под рег.бр.22.28-885/2 од 03.02.2023 година, насловен до МВР на Република Северна Македонија.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди**, поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение, согласно Законот за слободен пристап до информации од јавен карактер и согласно Законот за заштита на личните податоци.

Притоа Агенцијата утврди дека во конкретниот случај станува збор за исклучок од Законот за слободен пристап до информации од јавен карактер, односно за заштитен личен податок согласно Законот за заштита на личните податоци, а се однесува на физичко лице чие има и презиме не можат да бидат анонимизирани од причина што Барателот на информации веќе ги обзнанил во своето Барање за пристап до информации.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**